宗忠簡留守司二劄家書吾友三帖贊
作者：岳珂
朝代：宋

paragraphs: 人心大義，不作不奮。
楚漢之間，較者尺寸。
翼翼京邑，九聖所都。
時方多艱，天下之樞。
勢進則張，狙詐作使。
聚而遺毒，不人則己。
一退則衄，彼莫我宗。
于敵弗施，各逞其鋒。
天方授吾，狼貪如罕。
使乘其弊，隻輪不返。
機失于昨，何救匪今。
方憤之人，未弱之心。
京國有君，河外有統。
如彼見關，孰不鼓勇。
犖犖忠簡，蓍數龜陳。
瞭其胸中，七十之身。
黄汪何知，愛以姑息。
捐之中原，俾自爲敵。
謂不可敵，公方渡河。
連壁百萬，馬騰士歌。
公心何愛，憤至于死。
紐不在上，雖締易弛。
滎陽勿守，漢業豈高。
屠狗販儈，何吠不嘈。
公之皇皇，意固有謂。
究觀後來，公則知至。
人謂公跡，如祖豫州。
河南晉土，未終其謀。
人謂公身，如葛丞相。
祁山屢出，竟沮凋喪。
惟我謂公，特知所先。
用公之言，必也萬全。
三光其分，五岳其裂。
天乎奈何，誰實爲孽。
精衛往矣，所填者波。
叫于九閽，公心不磨。